Erik Jacobsen (V), 1998-01-29:
I begyndelsen af 1997 fremlagde trafikministeren regeringens handlingsplan for trafiksikkerhed med mottoet: Hver ulykke er én for meget.
Det er vi i Venstre helt enige med ministeren i.
I Venstre er vi helt på det rene med, at der ved gentagne grove overtrædelser af færdselsloven skal ske en opstramning
, også inden for vognmandsbranchen.
Ministeren har ved fremsættelse af dette lovforslag haft mulighed for at vise, at ministeren også er vognmændenes minister, men dette lys har ministeren nu selv slukket.
Tvangsopfattelsen har åbenbart bundfældet sig hos ministeren, når vognmanden først bliver ført ind i myndighedernes sanktionsmølle.
Det er ikke bare overtrædelse af erhvervets egen lovgivning, jeg taler om.
Nej, overtrædelse af enhver lovgivning skal kunne koste vognmanden hans erhverv, hvad enten han har været vidende om overtrædelsen eller ej.
Det er ikke bare retssikkerhedsmæssigt betænkeligt, det er ganske simpelt uanstændigt og diskriminerende. At man fratager et helt erhverv dets eksistens, har jeg aldrig tidligere set i nogen lovgivning og ikke nok med det, vi skal stråmandsvirksomheden til livs.
Det kan vi vist alle være enige om, men det skal ikke ske på bekostning af friheden til erhvervsudøvelse.
Lad os da starte med at forhindre en falleret vognmand i at komme ind i selskaberne og derfra drive ny virksomhed i skjul bag andre.
Så kan jeg som selvstændig vognmand heller ikke lade være med at hæfte mig ved den åbenlyse forskelsbehandling, der ligger i, at lovforslaget i den grad fokuserer på den godskørende danske vognmand, uden at man med et eneste ord nævner de lastbiler, der kører firmakørsel, for ikke at tale
om de udenlandske lastbiler
Der er immervæk tale om, at denne gruppe udgør over 30 pct. af den samlede lastbilkørsel i Danmark, og den er i kraftig stigning, på grund af at flere og flere udenlandske vognmænd kører til Danmark eller i transit gennem Danmark.
Og denne trafik vil stige voldsomt, når først vi bliver færdig med de to broer over henholdsvis Storebælt og Øresund.
Jeg er ikke ude på at flytte erhvervsforfølgelsen fra vognsmandserhvervet over på firmakørsel, slet ikke udenlandske vognmænd.
Jeg efterlyser blot, at de ansvarlige myndigheder giver lige konkurrencevilkår og lige rammebetingelser for alle, der har med godskørsel at gøre.
Det må være et rimeligt krav.
Derfor skal der selvfølgelig være en sanktionsmæssig ligestilling mellem alle operatører i godstransport ad landevej, og der er ingen transportører - heller ikke de firmakørende - der skal opleve at få tilsidesat deres grundlæggende retssikkerhed, som det er tilfældet med dette lovforslag.
Så har vi hastighederne, og dér må jeg slå fast, at de lovbestemte skal overholdes også af lastbiler, derom ingen tvivl.
Men jeg ser et åbenlyst misforhold, når der, som ministeren lægger op til, skal sættes grænser for førerretsfrakendelse, som i visse situationer ikke harmonerer med de betingelser, den øvrige trafik er underlagt.
Eksemplet med kørsel i bymæssig bebyggelse illustrerer klart forskellen.
Her må lastbiler altid kun køre 50 km/t, mens personbiler i visse tilfælde må køre op til 80 km/t, ved særlig skiltning i hvert fald.
Gennemføres en grænse på 40 pct. for førerretsfrakendelse for lastbilchauffører i stedet for de nuværende 70 pct., vil det betyde frakendelse allerede ved 71 km/t, hvor den øvrige trafik må køre 80 km/t.
Det har vel ikke været ministerens hensigt.
Når jeg nu er ved hastighederne, skal jeg atter komme med en opfordring til trafikministeren: Se nu at få hævet lastbilernes hastighedsgrænse på motorveje fra 70 til 80 km/t.
Det foreslog Venstre allerede i sidste folketingssamling ved et lovforslag, der som bekendt desværre blev forkastet på trafikministerens sikkerhedsmæssige betænkeligheder.
Her havde ministeren haft mulighed for at imødekomme et længe næret ønske fra branchen.
Udvalget har for længst talt og har anset en sådan forhøjelse af hastigheden for sikkerhedsmæssigt acceptabel.
Så jeg må spørge: Hvad venter ministeren så på?
Vi hører jo så tit, at det er regeringens mål at begrænse bureaukratiet, og det har jeg da også en lille kommentar til.
Var det ikke en bedre idé, at politiet anvendte sine i forvejen sparsomme ressourcer på mere nyttige gøremål end at gå ud og kontrollere, om lastbiler nu har alle deres tilladelser og papirer i orden?
Jeg tror, det er på tide, at ministeren standser op og tænker sig godt om med hensyn til, i hvilken retning han vil bevæge sig.
Som det ser ud på nuværende tidspunkt, er ministeren i hvert fald på helt gal vej, og det er jo ikke første gang.
Lad os nu godt belært af erfaringen tage en meget grundig udvalgsbehandling af dette lovforslag, og lad os ikke mindst slå koldt vand i blodet og først og fremmest lade anstændigheden råde.
Det vil Venstre gerne medvirke til.